정조 8년
甲辰十二月初八日申時。上御誠正閣。時原任大臣卿宰諸承旨三司。請對入侍時。領府事金尙喆。領敦寧鄭存謙。領議政徐命善。左議政洪樂性。判府事李福源金熤。知中樞府事具善復。行吏曹判書李命植。行司直金華鎭韓光會。判敦寧金鍾正。行司直鄭尙淳。行戶曹判書鄭一祥。行副司直徐有隣徐有寧。漢城判尹金履素。行副司直鄭好仁。右參贊徐有慶。知敦寧徐浩修。兵曹判書李在簡。行副司直尹塾趙時俊吳載純。禮曹判書鄭昌順。行司直洪良浩。行副司直李聖圭申益彬。左尹尹蓍東。同敦寧金用謙。行副司直閔鍾顯李敬懋。行副護軍柳鎭恒。吏曹參判李敬養。兵曹參判金文淳。行副司直李邦一。行副護軍金相玉。行副護軍申大顯。行副司直徐有大。行副護軍李得濟申大謙。行副司直洪秀輔。行副護軍李東曄李漢泰。行副司直尹坊。右尹李秉鼎。行副司直蔡弘履。行副護軍李鼎柄吳載熙李達秀元厚鎭。行副司直柳義養。禮曹參判李致中。刑曹參判李文源。行副司直金頤柱南玄老李獻慶李得臣。戶曹參判尹承烈。行副司直沈有鎭李鎭恒。工曹參判鄭宗淳。行大司成申大升。行副司直徐有防朴祐源。行都承旨金尙集。行左承旨李在學。右承旨趙興鎭。左副承旨李祖承。右副承旨洪仁浩。同副承旨李兢淵。假注書洪義浩朴蓍壽。記事官李崑秀尹行任。執義李東郁。掌令金光岳李壽咸。獻納李師濂。校理李錫夏。修撰李延伋。副修撰尹序東。以次進伏訖。上命大臣進前。尙喆等進前曰。鎭日勞動之餘。聖體。若何。上曰。一樣矣。尙喆曰。臣等有萬死難赦之罪。而義重懲討。未暇自引。玆敢相率入來矣。噫。亂臣賊子。何代無之。而窮凶極惡。豈有如夏賊者乎。目今少洩輿憤之道。唯在於依适雲例加律。故今日入來。期於蒙允矣。存謙曰。夏賊是開闢以後。所未聞所未有之劇逆。而未卽窮覈嚴討。莫非臣等不忠無狀之罪。況臣忝居伊時三事之列。不能沬血碎首。快施當律。臣罪至此。尤合萬殞。到今世道乖亂。變怪層生。此賊之加律。尤不容少緩矣。命善曰。夏賊之今始懲討。亦云晩矣。臣等之罪。萬死難贖。而亦不暇緩辭自訟矣。夏賊父陽澤追奪之典及夏賊妻孥之依适雲麟佐諸賊之律。不可暫緩。此而不施。其將國不得爲國。人不得爲人。故玆敢冒罪仰請。亟下允從之音。千萬伏望。樂性曰。夏賊卽萬古所無之逆。而臣等之始請加律。實云晩矣。雖加於适雲之例。如有之。則當施於此賊。伏願卽降兪音焉。福源曰。殿下每以刑法之難愼爲敎。而适雲旣施之律。亦是成典。則今何可不施於此賊乎。熤曰。刑法初無所定。惟聖人制而行之如何耳。故劓殄滅之無遺育之訓。著于盤庚。而夫子書之。況此夏賊。乃是通古今所無之逆。則适雲已施之律。何可靳持平。福源曰。盤庚所云劓殄滅之者。卽不過胥動浮言之罪。則殄滅二字。有不足擬律於此賊矣。命善曰。夷三族之法。我國所無。而若有之。則當用於此賊矣。善復曰。臣於伊時。待罪判金吾。目見千萬古所無之逆節。而旣不能力爭於文書燒火之時。又未能卽請當行之律。此莫非臣等之罪。而到今加律之請。豈可一刻靳許乎。命植曰。今日之始討夏賊。固是朝臣之罪。而逆如夏賊。只施适雲之例。亦云輕矣。卽下允兪之音。臣所望也。鍾正曰。稱兵犯闕之逆。史或有之。而豈有如夏賊之窮凶絶悖者乎。适雲所施之律。乃是國朝已行之法。以此律加此賊。猶屬輕典矣。華鎭曰。凶逆之類。從古何限。而未有如夏賊之窮凶極惡者矣。我殿下每於此等處。或忽於明正典刑之道。故根柢未拔。百怪層生。以致世道之深憂。今玆加律之請。豈容少緩乎。有隣曰。一自夏賊出後。苟度時日者。莫非臣等之死罪。雖用适雲之律。猶不足以洩此輿憤。殿下於此。豈或靳持也。尙集等曰。以萬古所無之夏賊。而只用适雲之例。猶太輕。今若未承兪音。則天經地義。將未免掃地矣。卽下一兪之音。是臣等區區之望也。良浩曰。臣於致雲鞫獄時。以問郞參見。而雲賊凶言之後。卽施适例。無少持難。今此夏賊之凶逆。十倍於致雲。則施以當行之律。庶爲少洩輿情之道矣。浩修曰。夏賊一出。而彝倫絶矣。苟度視息。尙此恬然者。莫非廷臣之罪。而今此加律之請。亦只是遵國家已行之法。爲輿情少洩之地而已。我殿下豈可持難於此乎。在簡曰。如是齊籲。可見同情。使此賊不施此律。則臣等以何顔自立於朝行也哉。一祥曰。以此賊而不用此律。則非但有乖於國家刑政。亦不可使聞於隣國矣。秉鼎曰。窮天地亘古今所無之夏賊一出。環東土含生之倫。孰不欲手剮口磔。而恬然苟度。實非臣死之義。到今加律之請。豈可暫緩乎。上曰。不必一一各陳也。於是。正卿以下至諸宰。齊聲奏曰。夏賊之誅止其身。尙不加律。莫非臣等不誠之罪。而今日所請。亦不過施以适雲諸賊已行之律也。猶未足以洩此輿情之齊憤。臣等今日不得請則不敢退矣。命善曰。今此諸臣之齊聲奏辭。可見輿憤之所同。伏望亟降允從之音焉。樂性曰。臣等不忠之罪。無面可顯。而事急懲討。冒沒煩瀆。只俟亟允之命矣。上曰。夏賊事。出於何時。卿等安往不爲。今乃如是耶。命善等曰。臣等之罪。萬殞猶輕。只伏望先承允許之敎。繼伏鉄鉞之誅矣。上曰。卿等試聽之。迎勅之日。雖値卿等之入侍。而旣非可言之地。日昨館所轎前。適見卿等之入來。有所言及。蓋以人情天理言之。如夏賊之窮天地亘萬古所無之逆。出於今日。而止誅其身者。非曰無律之可加也。此實君臣上下。有不忍開口泚筆處。故意謂予心如此。廷臣之心。亦當如是。一向隱忍。以寓其不治治之義。且謂今日廷臣。必無泛忽於此箇義理。而若浼二字。便屬歇語矣。至於李魯春之疏出。而非但無若浼之心而已。顯然有營護之跡。蓋當初尹得孚設鞫之請。誠過矣。故予嘗有言及於卿等者。前左相亦有所陳。槪以得孚所犯。差異於逆節故也。然而履霜堅氷之漸。乖亂世道之憂。專在於是。且念設使尹得孚賢也。旣爲夏賊之所薦拔。則其所若浼。顧當如何。而如魯春之奊詬不識事者。投疏營護。無難書呈。主辱臣死之義。固難責之於今日朝廷。而世道朝象。從此可知。此予所以縷縷言及於卿等者。而非謂魯春之眞箇犯逆也。亦非欲因此加律於夏賊也。夏賊二字。卽朝紳之所不忍開喙處。而目今爻象。一至於此。寧不凜然而塞心。至於領相。則以明義錄義理主人。與國家同休共戚。故予嘗交勉於卿等。以爲扶倫彝固元氣之道。旣置卿於勻軸之任。其餘處廊廟銓衡之任者。皆欲其探泝源流。共明義理。此秋冬以來。予所以惓惓於反本之政者也。夷考近日。竟無一半分應效。而只使魯春輩劻勷跳踉。此豈非卿等不善對揚之致耶。魯春之卽命拿囚。亦非欲鞫問也。嘗見魯春爲人。尙不能識了文義。則辦得此事。決非渠之自主張也。世道如此。憂虞難勝。此予之所切悶者。而大體言之。世道之憂。有難人人而責之。不責於卿等而將何爲也。此後事。予不知何以爲計矣。伊日下敎。蓋因沈頤之觀望顧瞻。情態可惡而發也。今又以李魯春。歸之於夏賊統緖。則是反使夏賊而從輕也。予之本意。則都不欲生出風波。而觀今朝廷之擧措。無事則顧瞻。有事則劻勷。此爲大段憂危之兆矣。卿等之今日率卿宰入來。予亦未知其得當否也。在今之道。惟當保合太和。交相勉勵。以爲第一要道。若夫懲討之義。則比如勿忘勿助。先以明大義扶元氣爲主。可也。七月之事。今始加律。便有晩時之歎。卿等事。亦豈不顚倒乎。命善等曰。臣等初旣不能刎頸剚腹。今始仰請者。罪合萬死。而今日加律之請。非因李魯春疏出而然也。擧國之憤。可見齊籲。晩時之歎。甘被嚴誅。而唯冀遄降允許之命矣。上曰。俄已悉布於卿等矣。日前下敎。予非不欲姑徐爲之。而其在生道殺人之義。不待魯春輩伎倆之漸滋。洞諭卿等。俾爲少補於世道。益明於義理。以致全保世臣之效耳。自今以後。懲討猶屬第二件事。擧皆乃心王室。早定趨向。然後義理不期明而自明。世臣不期保而自保。懲討不期嚴而自嚴矣。卿等果能體此苦心。則豈致李魯春今日之事乎。若此不已。未知幾箇魯春之出於何處也。夫然則未知傷了幾人。此不得不早辨者也。最可痛心者。夏賊之窮凶極惡。逞發於其日。今番魯春事。又發於迎勅前日。此實萬萬傷痛處也。今日世道之憂。捨卿等而何責乎。繼自今只明義理。共扶國是則好矣。夏賊加律。有何所益。尙喆曰。李魯春事。可謂反常之極矣。樂性曰。是豈但反常而已。其心之叵測。此可知矣。上曰。尹得孚事。自夏賊出後。其情則未可知。而其跡則有可議。在廷臣若浼之義。豈可泚筆於此事乎。存謙曰。臣則以爲。若使夏賊。卽施當行之重律。則如魯春輩。必不敢出矣。上曰。予所疑惑者。今日之處夏賊。反輕於丙丁麟謙之逆。世道至此。寧不寒心。秋間領相箚批中。有所云云。蓋夏賊一出。而民彞物則。可謂斁絶無餘。所恃者。卿以義理主人。拚死生而衛國家。前吏判則予知其人。肇自宮筵。所嘗講明者。此箇義理。故以卿重卜。以金鍾秀爲吏判。向於景慕宮齋室。有所縷縷筵敎矣。一事二事。終未見有講明之效。故日前夜筵。亦已洞諭於前吏判。以責其相反於所講明者矣。大抵夏賊之凶逆。根柢於乙丙。今若有麟謙之所薦引者。則決無言及營護之人。而今則魯春之疏。忽出此際。其世道之益下。義理之愈晦。推此可見。予不得已如是播告于卿等矣。命善等曰。亟從夏賊加律之請。而仍治臣等不忠之罪。然後庶有益於正彝則振紀綱之道矣。上曰。夏賊必用加律而後。始可以明彝則耶。此不過以刑威之也。福源曰。刑者。在於聖人之用中而已。今豈可以晩時之故。不施當行之刑乎。上曰。大體朝廷事。無奈何矣。無論誰某。擧皆劻勷。丙丁之際。猶不如近日之乖亂矣。自戊戌至壬寅。世道漸汚。甚至終年設鞫。無一善處之事。前後曠蕩疏滌之敎。徒歸空言。此無他也。朝廷之上。無一定規模。以致擧世之劻勷如此也。命善等曰。此皆臣等無似。不能對揚之致。聖敎之下。尤增死罪而已。上曰。此等三司。何可置諸前席乎。渠等如有若浼之心。則俱以沈頤之前除拜者。許多日泯默以過。而今乃敢請對冒入乎。如此不誠之三司。當置何罪。皆令出去。可也。三司諸臣承命迸出。上曰。沈頤之事。卿等則曰猶賢乎已。而予則以爲面陰背陽。情狀絶痛也。連以齋日之故。留院公事。姑不入覽。然近又紛紜投匭。劻勷不已。此皆由於壬寅七月擧措駭眼之致。而朝廷規模之不能振作。職由此矣。君臣之間。貴在無隱。今日予當洞言之。蓋名義不明。故規模不立。所以罪之者。未知其爲何事。所以用之者。未知其爲何功。旣無明白奬拔之擧。又無痛斥退黜之政。滿朝擾攘。不成貌樣。故反爲如夏賊者藉口之資矣。故予必欲先以講明義理。爲第一急務。旣以倚任於領相。因又仗用於金鍾秀。以冀其拭目太平之效矣。近日事。一與相反。領相則初不干涉。而只見其有傾軌侵逼之端。然則所可痛者。是金鍾秀也。當夜齋殿。與卿等二人酬酢者。乃是講明此義理。而卿等亦曰明燭在前云爾。則目今世道之至此。若非卿之所誤。卽金鍾秀有罪矣。然亦非以金鍾秀爲逆也。大槪近來人心。以罷削薄罰。視若癈痼。此習不改。天下事。無可爲矣。寧不慨然。予果於初三夜筵席。洞言此意於鍾秀。渠亦別無所對。予亦無可聞者。故使之卽退。予之所深惡於鍾秀者。不體予反本明義之心。如是乖了。故向於卿等。待命批旨中。所謂與義理一反之者。果指金鍾秀也。況其日前辭疏中。繼臣不繼臣云者。無頭無尾。肆然說去。而如魯春之疏不以爲憂者。誠有大罪。予方欲處分矣。此不重勘。何以懲他朝臣也。半夜前席。至以明燭爲證。而無難其一反。則朝象之無可奈何。姑舍是。予亦豈甘心於太阿之倒執耶。朝廷賞罰。貴在得中。繼今以往。更無可論。唯彼同心戮力。只知有國者。顯奬而擢用之。旅進旅退。瞻前顧後者。嚴辭而斥黜之。以期世道之一變。則雖不懲討。朝象可以底定矣。命善曰。殿下或意以臣等一分有裨於世道。宮筵夜對。敎諭丁寧。而以臣不敏之故。鍾秀不欲與臣同事。以致此矣。何莫非臣之罪也。上曰。今日以後。世道不能丕變。則如是明諭之意。顧安在哉。命善曰。如欲使世道少靖。乞賜臣身之斥退矣。然而今日懲討之請。非爲魯春疏出後始發也。此未蒙允。民彝物則。將無可明之日。伏願亟降處分焉。上曰。連日勞憊。酬應甚難。而今日之卽接卿等者。慮或不早明諭。以致何等駭擧故也。自卿等精白一心。更加淬礪。至於入侍諸臣。亦皆明定趨向。如見不是處。則小事規正。大事登聞。以爲一副當規模。可也。曾在肅廟朝。時黨漸痼。莫可收拾。故伊時聖意。或謂此勝於彼而專用之。彼勝於此而更進之。逮我先朝之初。戈㦸相尋。膠固難解。而先大王以保合陶甄之化。行建極平蕩之政。以貽我千萬年燕翼之謨者也。惟予苦心。亦在於此。卽大臣諸臣之所共知也。彼魯春所謂。時議云者。未知何如。而一自丙子以後。其罪犯於元惡大憝者。誅之討之。其餘世臣。同心保合。皆爲國邊。卽予之所期望者。而乃反落落不合。世道漸壞。此何故也。予嘗諭卿等以夏賊之出。誠一劫運。君臣上下。若加懲創。則反不害爲一大轉移之機矣。環顧近日朝廷。規模之不立。殆有甚焉。此專由於賞罰之不明故也。予非不欲姑且含忍。待他黃熟。而恐傷多人。不得不有早諭之擧。從今以往。卿等亦留心於進退黜陟之政。至於今日入參之諸宰。亦各陳其所見。以定趨向。則此正保合陶甄之會也。予亦當罪其罪。而明示好惡。卿等其各言之。且一被薄罪。則因以謂逆。此尤今世之一痼弊。此習亦不司不丕變也。諸臣又齊聲奏曰。今日下敎。洞諭及此。臣等雖極無狀。豈不思仰體之道乎。上曰。留院公事中。至有金鍾秀屛裔之請云。此亦廷臣劻勷之態。是庸慨然矣。熤曰。在下之不善奉承。固有罪矣。殿下亦當明降處分。以爲靖世道之地。是臣區區之望也。上曰。金鍾秀爲人。本無料量。而常時所自詡者。名義二字矣。至於夏賊出後。欲行光南事之說。豈非無料量之甚乎。僉曰。卽此一言。已不成說。此豈可肆然發口者乎。上曰。予所痛惡於鍾秀者。非但此也。一事半事。無所報效。今乃投呈怪疏。壞亂世道。向日批旨中。孰諒卿本心云者。政謂此也。如鍾秀者。嚴處。然後世道可靖。而渠若自反而改行。則亦不必永棄矣。命善曰。如是則在渠便爲玉成矣。上曰。時之一字。出自夏賊之凶言。而到今魯春疏中。所謂時議二字。有若作一名色者然。此必指朝廷仕宦之人也。果使淸論在下則好矣。而今也則不然。人於時議者。當爲國邊。背於時議者。當爲賊邊。若使就事論事。則容或可也。泛攻時議者。決是凶逆釁孽之徒也。此而不已。將與丙丁諸賊。剪除羽翼之謀。同歸一套。玆豈不凜然而驚心乎。雖然今日時議之人。亦未必盡善。故所謂朝廷之規模。架漏牽補。苟幸一二日無事。至於銓注用舍。俱不成樣。此予所嘗深慨者。而當此世變層生。釁孽滋萌之際。捨此國邊時議之人。更將何處得來乎。從今以往。擧皆歸正於時議。只知爲國。則所謂時議。將爲好箇時議矣。然而終不入於陶甄者。則大而流放竄殛。小而罷削廢枳。入於此者爲國邊。不入於此者爲賊邊。予言不再。一堂諸臣。其各明言之也。昌順曰。世豈有自稱賊邊之人乎。唯在自上明示賞罰之如何耳。命植曰。爲今日臣子者。孰不願爲國邊之人。而此亦在我殿下明示好惡之幾而已。上曰。幾之一字。甚好。蓋善惡之發。是謂之幾。予非不欲明示其幾。而刑法之用。亦難徑情故也。今日世道之至於此極者。槪緣無累者。只工於謀身。不然則以苟度時日爲良策。此弊不祛。則國事無可爲矣。苟使明義錄大義理。昭揭如日星。曉然知此爲國邊。此爲時議。則夏賊初不敢出。而今日世道。寧至於是耶。大體近日朝廷之人。有何事業之表著可稱乎。逮事先朝之人。猶或有可言之事。而今日事予之人。誰果有一分事功之可見者耶。此予所嘗慨歎處也。自此以後。卿等先定一副當規模。以爲標準。無愧古大臣之責。是所望也。諸臣又齊聲對曰。聖敎至此。有足以孚豚魚而感木石。於此而豈有異議之人乎。尙喆等曰。群下之罪。甘伏常刑。而今日齊籲。亟下兪允。然後方可爲明示之一端矣。上曰。予實否德。雖不能大警動大振刷。斷然用斬釘截鐵之法。而在下之不善對揚。亦難辭其責矣。自今爲始。卿等亦以不避事不謀身爲主。勤攻之言則受而爲過。挾雜之類則嚴辨以斥。先講義理。次定規模。比若挈矩之道。先定其權衡尺度。俾一世之人。不迷趨向。各得歸正。則實爲世道之大幸矣。命善曰。善於耐彈。無如小臣。臣豈不欲生死向前。鞠躬盡瘁。而其奈才之不逮。徒貽世道之憂。一則臣罪。二則臣罪。尙何言哉。上曰。李魯春。予意不欲究問。卿等之意。以爲如何。尙喆曰。論以心跡。則魯春之爲國邊爲賊邊。不難覻破。如此叵測之情節。不可不嚴究矣。存謙曰。其所以肆然投疏。營護賊徒之罪。豈可不嚴覈得情乎。命善曰。臣非敢以魯春爲有嫌而難言也。魯春情跡。果極無狀。其無難言及於夏賊所奬之人者。其心所在。固當嚴究。而今此不欲問之敎。實仰聖意之攸在。臣實欽誦萬萬矣。樂性曰。夏賊之爲開闢後所無之逆。凡在橫目之列者。孰不知之。而惟彼魯春。乃於此等處。無難說到。其叵測情節。豈可不一問乎。福源曰。其疏旨意。慌惚閃怪。殆同急書。此不嚴究。則世道之憂。實不淺尠矣。良浩曰。魯春情跡。至爲叵測。究覈得情。然後方可以靖人心而淑世道也。上曰。今日卿等。無非言官。嚴斥魯春。旣皆如是。則雖不究問。何傷之有。所可深慨者。洪良浩一人外。更無言者。此豈誠實底道理。今日弊源。專在於優遊不斷四字。俄所諭斬釘截鐵之法。出奴入主之義。爲今對證之良劑。觀今世變。非但一魯春而已。未知有幾箇魯春。今日廷臣。必當有靦顔於登對者矣。已現露之魯春。問與不問。姑舍之。如魯春同一心腸之人。必也鋤出嚴斥而後。方爲明義之本矣。卿等其圖之。熤曰。亟允夏賊加律之請。以爲立天經定民彝之本。千萬伏望。尙喆等曰。目今少洩輿憤。惟在此矣。有若上下之相持。未免國體之損傷矣。尙集等曰。丙丁以來。治逆之律。每從寬緩。故窩窟未破。根柢未拔。竟致此有天地以來所未有之逆變。則殄滅靡遺。無俾易種。正是今日急務也。上曰。卿等齊籲旣如此。予何必靳持。而蓋不欲更忍泚筆於此賊事也。當日鞫庭之所可言者。今始如是。予未知其爲宜也。且夏賊。本與恒簡爲三。乙丑連腸之類。漏網於乙丙。而其跡則已露於乙未年。乍啓旋反之事。此所以與乙丙諸逆。一串貫來者也。予之欲講明明義錄義理者。亶在於是。而今日世道。反不如意。豈非萬萬絶痛者乎。命善等曰。臣等晩討之罪。萬死無惜。而今雖碎首天陛。不得允請。則不敢退出。此亦爲日後無窮之慮也。伏願卽降處分焉。上曰。然則陽澤追奪之典。當依施适雲諸賊之例。使金吾。詳考草記。好矣。尙喆等曰。此豈待草記施行之事乎。已例文跡。不啻明白。臣等旣已謄來矣。毋少留難。亟賜允許。則天經地義。庶幾有一分底定之望矣。尙喆存謙命善樂性福源熤等曰。嗚呼。有天地所未有之逆。則用天地所未有之律。卽天經地義之所當然。而況竝與所有之律而不得施。則其可曰天有經地有義。而民彝物則。不幾於斁塞滅絶也耶。噫嘻。痛矣。夏賊之出。今已半年。而臣等尙不能刎心剸腹。少效臣死之義。依舊冠冕。尋常視息。有若典刑之已伸。輿憤之已洩者然。甚矣。臣等之冥且頑也。載籍以來。亂臣賊子。亦云多矣。大而戎醜巨魁。小而草竊姦究。皆有應行之律。昭載於古今刑書。而至若此賊。求諸三千之辟。無一髣髴。惟書經中。劓殄滅之無遺育一句語。差可擬議。而遠而适璉。近而麟夢顯雲。又有國朝已行之律。則變出之初。擧而施之。在法當然。而其妻若子。沒入而止。其父則官爵自如。其姪則收司不及。有賊如此。用法如此。古今天下。寧有是耶。噫嘻。臣等欲說此賊之事。心膽先墜。肉骨俱顫。尙何忍泚筆提倒。而大抵此賊怨毒之醞釀。亂本之糾結。蓋非一朝一夕之故。顯戮偶逭於丙丁。禍心益急於庚辛。一部明義。視同芒刺之在背。幾箇逆豎。未忘根蒂之連身。忍於赫赫天日之下。敢肆詬罵。手自呈納。此實開闢以後。所未聞所未覩。窮兇極惡之劇逆大憝。苟使民彝物則。不至斁絶。此賊之三族。寧俾孑遺。此賊之餘黨。寧不鉤得。而只緣臣等不忠無狀。不惟不能碎首前陛。仰格天心。臺閣沐浴之請。便同故紙。歲月荏苒之間。無異相忘。無怪乎義理之日益晦塞。倫綱之日益淪亡。人心世道之終莫可收拾也。於是乎懲討則看作弁髦。隄防則無難毁壞。係戀私好。有大於公憤。漫漶國是。漸露其頭勢。觀於近日爻象。憂虞之端。駭惋之情。容有旣哉。此其浸漬旣深。陷溺轉痼。涓涓炎炎。將復至於滔天燎原。苟不遑遑急急。拔本塞源。竊恐環東土數千里。相率入於夷狄禽獸之域而莫之救也。彼适雲加一等之律。未足以伸王法立人紀。然臣等弸中憤痛之心。猶可因此少洩。此而不得準請。則將何以自立於天地之間乎。臣等雖被鈇鉞之誅。未承兪音之前。決不敢退去。伏乞聖明。淵然深思。亟降明旨。夏賊之父陽澤。夬施追奪之律。夏賊之兄弟妻妾子姪。倂依适璉麟夢顯雲諸賊例施行。使斯民。知有君臣父子之義焉。上曰。金陽澤追奪事。爲先依施。适麟佐弼顯弼夢致雲律文。令該府詳考草記後。施行。可也。出擧條尙喆等曰。今承兪音。此豈足以盡洩神人之憤。而旣降此處分之後。則仍治臣等不誠之罪。乞蒙嚴勘矣。熤曰。金鍾秀之罪。旣已彰著無餘。亦願明降嚴處之敎。而魯春究問。尤不容少緩矣。命善曰。俄者不問之敎。臣則欽仰之不暇矣。樂性曰。臣則異於領相之見。罪如魯春。而何可不一問乎。上曰。此後毋使如魯春者。更爲跳踉。則此爲世道之大幸。予知魯春之爲人。不下一杖。必當自服其指使之人矣。其使主張者。乃使與魯春之奊詬者。肆然辦此。此豈非凌侮朝廷之一端耶。由今以往。唯思慶賞威罰。雙行不悖之道。以爲礪世磨鈍之具。只使一部明義。建諸天地。則無論彼此。會歸於陶甄之地矣。豈非萬幸耶。至於銓曹政注。所係不輕。尤使之着意振勵。可也。命善曰。銓長老鍊。可謂得人矣。上曰。金鍾秀之姑不處分。予意有在。日前洞諭之後。似或有自明之擧故耳。卿等其或諒之否。仍命大臣以下先退。仁浩曰。門限已過。而以臣等之入對。故姑未下鑰。金虎門仍留。待諸臣出去後。下鑰。何如。上曰。不必出標信。待諸臣盡出。下鑰。可也。命退。承史以次退出。